和答司馬宜春遡
作者：孫應時
朝代：宋

paragraphs: 紛紛市道交，勢利爭攫取。
煌煌鼎食家，聲色自纏糾。
畸人固寂寞，蓬藋侵甕牖。
有時步虛曲，植杖話農畝。
清秋動幽興，有月欠肴酒。
高軒肯相過，賢哉百乘友。
空尋奕秋誨，不與歡伯偶。
別來雁欲賓，晴喜鳩還婦。
村酤聊可載，草具亦何有。
飣餖止魚蝦，扶擎雜梨藕。
君侯反觴客，欲起輒被肘。
意重黄金百，氣豁雲夢九。
長篇繼踵來，子建才八斗。
勉和若登山，吾詩真培塿。